Stjórnvöld í Póllandi segjast vilja vera áfram í Evrópusambandinu, þrátt fyrir að stjórnlagadómstóll landsins hafi úrskurðað að sumar tilskipanir sambandsins stangist á við pólsku stjórnarskrána og því þurfi ekki að fylgja þeim.
Heiko Maas, utanríkisráðherra Þýskalands, lýsti því yfir í dag að Pólverjum bæri að gera allar tilskipanir Evrópusambandsins að landslögum, án undantekninga. Clement Beaune, evrópumálaráðherra Frakklands, sagði að úrskurður pólska stjórnlagadómstólsins jafngilti árás á Evrópusambandið.
Dómstóllinn lét sér ekki nægja að segja að sumar tilskipanir ESB væru á skjön við pólsku stjórnarskrána. Hann varaði stofnanir sambandsins einnig við að "athafna sig utan valdsviðs þeirra með því að skipta sér af dómskerfi Póllands".
Mateusz Morawiecki, forsætisráðherra Póllands, lýsti því yfir í dag vegna stöðunnar sem upp er komin að Pólverjar vildu vera áfram í Evrópusambandinu. Hann bætti því við að það hefði verið ein af stærstu stundum síðustu áratuga þegar Pólland og fleiri Austur-Evrópuþjóðir gengu í ESB, árið 2004.
Evrópusambandið hefur gert alvarlegar athugasemdir við skipan dómara við stjórnlagadómstólinn. Pólitísk afskipti af henni stangaðist á við reglur ESB. Stjórnvöld segja að mannabreytingar við dómstólinn hafi verið nauðsynlegar til að losa Pólland við fortíðaráhrif kommúnismans. Stjórnvöld hafa vísað því á bug að þau hafi nokkur áhrif á úrskurð dómaranna.
Pólsk stjórnvöld segjast vilja vera áfram í Evrópusambandinu. Stjórnlagadómstóll landsins segir vissar tilskipanir sambandsins stangast á við pólsku stjórnarskrána og geti því ekki orðið að lögum.